Presseinfo

Juni 2013

PSA Peugeot Citroën vækster fortsat i Kina

**PSA Peugeot Citroën oplever markant vækst på det kinesiske marked og fortsætter den positive tendens fra årets første kvartal, hvor gruppen oplevede en stigning i salget på 31 % i forhold til året før.**

I maj 2013 solgte PSA-samarbejdet med den kinesiske producent Dongfeng, DPCA, mere end 46.000 biler og opnår dermed en vækst på 31 % i forhold til samme periode sidste år. Det betyder, at PSA Peugeot Citroën vækster mere end dobbelt så meget som det kinesiske marked generelt, der i maj steg med 12,4 %.

Det positive resultat kan bl.a. tilskrives succes for Peugeot 3008, der i årets første fem måneder er solgt i 21.000 eksemplarer. PSA´s Shanghai-baserede R&D og design laboratorium har tilpasset designet på 3008 til at matche de kinesiske kunders forventninger og det er lykkedes til fulde.

De positive resultater betyder, at PSA Peugeot Citroën har opnået en markedsandel på 4 % på det kinesiske marked, der er verdens førende bilmarked, og dermed er gruppen endnu tættere på at nå sit mål om en markedsandel på 5 % i 2015. Dette mål skal bl.a. realiseres gennem lancering af nye lokale modeller som Peugeot 301, der vil blive produceret på den tredje Wuhan fabrik, som indvies til sommer.